khistorydata/jeongjo-sjw-relations huggingface dataset:
정조 4년
庚子二月十一日。兼春秋洪光一。平安監司狀啓。成川府使柳義養。受由上京。尙未還官。令該曹不多日內。催促下送事。傳曰。當此農務方殷之時。焉敢一味曠官。些少情勢。不足言也。待城門開。下送後草記事。分付吏曹。
정조 4년
禁府。李彦祜笞五十收贖。解見任別敍私罪啓。傳曰。分揀放送爲良如敎。
정조 4년
刑曹啓目。駕前撃錚呼籲罪人張以柱崔春德崔曇魏起復私奴盧加應金等段。俱非四件事。依先朝受敎。決杖充軍之意。分付道臣。何如。傳曰。依允。充軍乙良。分揀爲良如敎。
정조 4년
庚子二月十一日寅時。還宮入侍時。行都承旨李鎭衡。左承旨蔡弘履。右承旨徐有防。左副承旨金尙集。右副承旨南柱老。同副承旨趙尙鎭。記事官鄭東浚。假注書趙興鎭。記事官徐龍輔金載瓚。以次序立訖。上具遠游冠絳紗袍。詣乘輿所。左通禮跪啓請殿下降輿乘輦。上降輿乘輦。至弘化門外。上命宣傳官。各出標信。諸營門解嚴後。至明政門外。降輦乘輿後。仍還入。諸臣以次遂退出。
정조 4년
庚子二月十一日午時。上御誠正閣。右承旨入侍時。右承旨徐有防。記事官鄭東浚。記注官吳壽民。記事官金載瓚。以次進伏訖。上命書傳敎曰。近來實錄纂修之役。專事抛棄。成史無期。極爲未安。以此意摠裁官知悉。使之另加着意擧行。又命書曰。明日晝講停。上曰。王大妃殿進御人蔘五錢重理中丸一劑。依前方製入。出榻敎仍命退。諸臣以次退出。
정조 4년
庚子二月十一日初更。上御誠正閣。右副承旨入侍時。右副承旨南柱老。假注書趙興鎭。記事官徐龍輔金載瓚。以次進伏訖。以成川府使柳義養催促下送狀啓。命書傳敎曰。當此農務方殷之時。焉敢一味曠官。些少情勢。不足言也。待城門開。下送後草記事。分付吏曹。又命書傳敎曰。再昨日因兵判請對。囚禁人皆令明日俸供。事係重律。後日次次對時。判堂持入。仍命退。諸臣以次退出。
정조 4년
庚子二月十一日四更一點。景慕宮親祭春享大祭入侍時。行都承旨李鎭衡。左承旨蔡弘履。右承旨徐有防。左副承旨金尙集。右副承旨南柱老。同副承旨趙尙鎭。記事官鄭東浚。假注書趙興鎭。記事官徐龍輔金載瓚。以次序立訖。上具冕服。詣版位上。行祭如禮。還入齋室。諸臣以次遂退。
정조 4년
藥房都提調鄭弘淳。副提調李鎭衡啓曰。昨日親享伸禮。侵曉還宮。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。不必入診矣。
정조 4년
景慕宮擧動翌日。王大妃殿惠慶宮中宮殿。藥房口傳問安。答曰。知道。
정조 4년
金尙集啓曰。卽伏見全羅左水使金廷遇去己亥年秋冬等褒貶啓本。則邊將中。無一人居下。殊無嚴明殿最之意。推考警責。何如。傳曰。允。
정조 4년
金尙集。以都摠府言啓曰。今日入直內三廳武兼禁軍及軍兵等。中日習射。請出標信。傳曰。置之。
정조 4년
傳于金尙集曰。左承旨入侍。
정조 4년
李鎭衡啓曰。右承旨徐有防。今日不爲仕進。卽爲牌招。何如。傳曰。允。
정조 4년
金尙集啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
以掌令李度默。持平趙鼎鎭牌不進罷職傳旨。傳于趙尙鎭曰。只推。更爲牌招。
정조 4년
金尙集。以御營廳從事官來言言啓曰。今日本廳軍兵。日次私習云矣。敢啓。傳曰。停。
정조 4년
兵曹口傳政事。副司果單李東郁。
정조 4년
李鎭衡。以弘文館言啓曰。新除授副修撰朴天行。卽爲牌招察任。何如。傳曰。允。
정조 4년
徐有防。以實錄廳郞廳。以摠裁官意啓曰。臣方仕進本廳。而新差堂上戶曹判書金華鎭。刑曹參判金履素。姑不出肅。卽令政院牌招。仍令仕進。何如。傳曰。此非官職。則行公有何難事而至請牌招乎。使之出肅。卽爲擧行。
정조 4년
李鎭衡。以吏曹言啓曰。依傳敎。成川府使柳義養下送事。催促。則謂有情勢。不爲下去之意。敢啓。答曰。拿處。
정조 4년
趙尙鎭。以兵曹言啓曰。卽伏見全羅右水使金廷遇褒貶啓本。則梨津萬戶洪道元。三年內二等褒貶居中。其不治可知。依例罷黜。何如。傳曰。允。
정조 4년
又以兵曹言啓曰。卽接南所衛將牒報。則景秋門南邊宮墻二間許。今夜頹落云。爲先令紫門監。以堅實把子。各別圍排。卽速修築。而金虎門入直砲手十名除出。限修築間。嚴加守直之意。敢啓。傳曰。知道。
정조 4년
南柱老。以訓鍊都監言啓曰。本局分授景秋門南邊宮墻二間許頹落處。金虎門入直軍十名除出把守事。自兵曹草記。允下矣。金虎門入直軍十名除出。限修築間。輪回守直之意。敢啓。傳曰。知道。
정조 4년
又以義禁府言啓曰。黃海水使李邦五狀啓據。刑曹粘目內。許沙僉使李成龍。移本府處之事。允下矣。李成龍。時在任所云。依例發遣府羅將。交代後拿來。何如。傳曰。允。
정조 4년
趙尙鎭。以監試覆試二所主掌官。以試官意啓曰。今此終場擧子入門時。平安道平壤居幼學金尙翕。黃海道白川居幼學李鳳進。皆以四十餘歲之人。或稱二十九歲。或以二十五歲。相左於元榜目。故査問委折。則金尙翕段。以義州幼學金聖鐸之名。換佩戶牌納招。李鳳進段。稱以當初戶籍誤錄。終不直陳。慶尙道晉州居幼學河復浩段。不顧法意。挾冊攔入。現捉於搜挾之時。如此冒法之人。當此嚴科場之時。不可尋常處之。竝令該曹依法典。嚴査重繩。何如。傳曰。允。令該曹嚴加推覈。
정조 4년
司諫沈命德啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。措辭見上答曰。不允。埏事。亟停勿煩。任聖周事。院前停啓。
정조 4년
敎慶尙監司趙時俊書。王若曰。揀朝端二千石之材。諧惟汝矣。擧山南七十州之地。屬之卿乎。旌鉞臨行。絲綸渙號。惟卿。久貯玉署。屢長霜臺。書史自娛。居家則儒雅恬靜。才猷素著。當事則綜密周通。卿班紆晉秩之恩。自先朝知遇甚盛。畿甸任觀風之責。逮寡躬委畀益專。惟其望實之俱彰。每思盤錯之一試。睠彼嶺表一路。寔我海東重藩。襲弦歌殂豆之風。蔚儒化於鄒魯。出絲麻粟米之賦。將土産於荊楊。然其地大而物殷。比諸道殆十百倍。矧玆風頹而俗薄。嗟。重瘼難一二言。雖云去歲之稍豊。其奈生民之已困。蠻館争互市之利。實多需索之憂。驛路有絶站之歎。政急革弊之策。至若甲兵財穀之富。最稱難治。凡諸簿書期會之煩。亦非易了。所以方面之托重。苟非熟手則莫宜。玆授卿以慶尙道觀察使兼兵馬水軍節度使巡察使大丘都護府使。卿其往宣德音。庸答寵命。若范滂之按冀北。吏皆慴於澄淸。如葦丹之莅江西。民不病於飢饉。簡而制煩。靜而制動。可鎭安於一方。公則生明。廉則生威。庶彈壓於列郡。謹糶糴而備水旱。遵廟堂廣儲蓄之謨。興學校而勸農桑。念國家重根本之意。其餘裁稟。厥有典常。於戲。日邊云遐。忱誠應切於戀闕。春和方暢。政令宜布於順時。故玆敎示。想宜知悉。
정조 4년
庚子二月十二日。兼春秋洪光一。刑曹啓目。馬兵金會京。以壓良爲賤事。撃錚後原情云云。上裁。何如。傳曰。勿論曲直。此弊可謂小民難支之端哛除良。一邊之言。雖難取信。觀其原情。頗有倫脊。令本道各別詳査後。從速登聞事。行會爲旀。所謂沈哥兩班段置。一體捉致究覈。以爲從公處決之地爲良如敎。
정조 4년
禁府。獻納趙鎭衡。下諭後過限不上來。笞五十收贖。解見任別敍私罪。啓。傳曰。分揀放送爲良如敎。
정조 4년
禁府啓目。司卷全大重。不謹擧行之罪。刑推得情。何如。傳曰。分揀放送爲良如敎。
정조 4년
刑曹啓目。罪人李千奉。更加嚴刑。期於得情。何如。傳曰。更加嚴刑。期於得情爲良如敎。
정조 4년
庚子二月十二日辰時。上御春塘臺。試射入侍時。行都承旨李鎭衡。左承旨徐有防。右副承旨南柱老。假注書趙興鎭。記事官徐龍輔金載瓚。以次侍立訖。上下標信曰。三局別將。率局出身來待。又下敎曰。騎芻馬。自司僕待令。命書傳敎曰。騎馬一匹立之。史官一員待命。仍命金載瓚曰。汝往一所會試場中。摘奸以來。有防曰。十八日文臣製述處所。以何處爲之乎。上曰。以春塘臺爲之。命書榻敎曰。史官一員待命。騎馬一匹立之。上命賤臣曰。汝往二所。擧子之攔入書冊持入與否。摘奸以來。賤臣承命出。回奏曰。臣敬奉聖敎。往見場中。則無攔入之擧子。亦無書冊持來者矣。載瓚回奏曰。擧子無攔入之弊。而書題謂有東人改題。故擧子中。或有狼狽者矣。上命書傳敎曰。試官未能諦悉場中試券幾多。正書改題云。豈非擧子之罪。則可謂錯愕。有餘紙者。則寬限捧券。而竝與餘紙而無者。勿拘刀擦之痕。亦勿拘過限。使遐方儒士。無一人未呈券之弊。又命書傳敎曰。無論諦悉與不諦悉。旣曰擧子無攔入。又曰冊子又不入。則何爲而改題乎。外面觀之。似是傳言之如此。由前由後。試所不能無失。一所諸試官。一竝推考。命金載瓚曰。汝持此傳敎。更往一所。一一布諭於場中而來。載瓚回奏曰。一一布諭於場中矣。上曰。慶尙監司入侍。出榻敎趙時俊進前。上曰。今此嶺伯。予則曰可謂得人。而慶尙道。國之本也。宣化立綱。專在於監司。往其懋哉。前監司。雖謂之不善爲之。可也。下往後。矯革其弊端。且本道年前。怪鬼輩出後。人心尙不鎭安。必以鎭服人心爲主。勉之勉之。時俊曰。臣親承聖敎。敢不殫竭心力。而但才識空疎。恐有不能堪當之慮。惶恐無地矣。上命讀敎諭書。讀訖。上曰。敎諭書親受後。開靑陽正門。使之出去。仍命退。諸臣以次退出。
정조 4년
庚子二月十二日申時。上御誠正閣。同副承旨入侍時。同副承旨趙尙鎭。假注書趙興鎭。記事官徐龍輔金載瓚。以次進伏訖。上命書榻敎曰。王大妃殿進御人蔘三錢重粟米飮煎入。又命書刑曹禁府草記判付。仍命退。諸臣以次退出。
정조 4년
庚子二月十二日初更。上御誠正閣。坐直承旨入侍時。右副承旨南柱老。假注書趙興鎭。記事官徐龍輔金載瓚。以次進伏訖。上命書傳敎曰。近來兩司行公者絶無。而僅有且曰有情勢。前者旣皆屢次行公。豈非所謂求其說而不得者乎。此後政院察飭。書訖。命讀公事。仍命退。諸臣以次退出。
정조 4년
行都承旨未差。左承旨蔡弘履坐。右承旨徐有防坐直。左副承旨金魯淳坐直。右副承旨南柱老坐。同副承旨趙尙鎭坐。注書鄭東浚仕一員未差。假注書趙興鎭仕直。事變假注書權坰仕。
정조 4년
徐有防啓曰。刑曹參判金履素。除拜後過三日不爲出肅。依定式。推考警責。仍爲牌招察任。何如。傳曰。允。
정조 4년
南柱老啓曰。掌令李度默。以日前詣臺之差晩。門限時來呈避嫌。故本院以日暮來避之違例。前事强引之不當。果爲退却。則屢次往復。一向牢執。更鼓已下。終不出去。揆以事體。殊甚未安。推考。何如。傳曰。適足爲處義之端。勿推。臺臣之忽引不當引者。果是無意之擧乎。强欲避嫌。則今已夜深。其令明日登對時爲之。可也。
정조 4년
金魯淳啓曰。合辭方張之時。憲府無詣臺之員。除在外外。未肅拜呈告人員。竝卽牌招。何如。傳曰。允。
정조 4년
傳于金魯淳曰。昨夜一所試官推考傳敎中。無論諦悉與不諦悉之句。以體實與不體實書出。承書之際。必是誤聽錯認之致。音雖相似。語實無義。難免不審之失。入侍承旨南柱老。從重推考。卽爲改書出。
정조 4년
傳于金魯淳曰。右副承旨入侍。
정조 4년
傳于徐有防曰。提調入侍。
정조 4년
傳于徐有防曰。座日單子誤入。入侍承旨推考。
정조 4년
傳于徐有防曰。連有監劑事。在試院有難仕進。且此重臣情理。尋鄕時居多。藥房提調金鍾秀許遞。兼禮曹判書洪樂性爲提調。使之卽爲監煎。
정조 4년
以大司諫趙英鎭。司諫沈命德。獻納柳孟養。正言李鼎運柳協基牌不進罷職傳旨。傳于蔡弘履曰。只推。更爲牌柖。
정조 4년
以掌令李度默。正言李鼎運柳協基牌不進罷職傳旨。傳于金魯淳曰。只推。
정조 4년
有政。吏批。判書金鍾秀未肅拜。參判李義翊進。參議鄭元始進。右承旨徐有防進。以金魯淳爲大司諫。趙時偉爲司諫。李正熏爲持平。尹行元爲副修撰。權噵爲判尹。卜台衡爲直講。尹昌胤爲寧陵令。金夏材爲大司成。徐有慶爲都承旨。
정조 4년
兵批。兼判書蔡濟恭病。參判邊得讓入直進。參議南玄老病。參知李在學病。同副承旨趙尙鎭進。副護軍沈命德趙時偉。副司直趙英鎭趙鼎鎭李鎭衡。副司果李命勳單付。
정조 4년
徐有防啓曰。卽者校理李儒慶。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 4년
以校理李儒慶牌不進罷職傳旨。傳于徐有防曰。只推。更爲牌招。
정조 4년
傳于蔡弘履曰。北兵使留待。
정조 4년
傳于徐有防曰。北兵使入侍。
정조 4년
金魯淳啓曰。明日次對。憲府無進參之員。除在外外。呈告人員。竝待開門牌招。以爲推移入侍之地。何如。傳曰。允。
정조 4년
徐有防。以吏曹言啓曰。新除授成均館典籍權裕。除拜後過限未肅拜。繕工監役官韓啓增。除拜後過限未出仕。竝依例改差。何如。傳曰。允。
정조 4년
又以吏批言啓曰。新除授成均館學正許鍒。學諭崔鳳諧。除拜後過限未肅拜。竝依例罷職。何如。傳曰。允。
정조 4년
司直趙重晦疏曰。伏以臣竊伏念。君臣之間。其分截嚴。其高下懸隔。固若由地視天。宜非扳援控訴之所能及。而爲臣子者。苟有至懇之情。則亦未嘗不蒙幸而曲遂焉。此所以爲覆燾之大。而上下之際。感通孔昭者也。臣於前月。不揆賤微。敢陳引年之請者。其情至懇。意謂不待辭畢。卽紆開可。及奉批旨。不賜允兪。臣愕然失圖。不能無憾於天地之大也。夫人之生也。年至七耋。則精力衰敗。不可服官任政。故禮經有七十致仕之文。斯義也。實爲禮之大防。而周任所謂陳力就列。不能者止。初不以年數摡之。年雖未至。不能陳力則止之之謂也。今此聖批中。力猶不衰之敎。有若臣膂力不愆。而循例陳懇者然。臣誠悶鬱抑塞。不知所言。而抑恐日月之明。有所遺照而然也。犬馬賤疾。誠不敢累瀆。而非臣披訴。天鑑何由俯燭哉。臣本稟賦虛薄。不比恒人。肌盛骨脆。自少善病。而粵在中年。濕痰爲祟。忽得類中之症。半身不遂。言語不道。初固無望於復起爲人。積費醫治。僅而獲甦。十餘年來。風痺之症。蓋源於此。而又於丁酉。重經濕腫。五朔阽危。出没人鬼。年老大病之餘。氣血頓耗。腰膂以下。肌肉盡脫。脛膝無力。立則如細竿受風。嫋娜欲折。而房闥起居。不能自力。數寸之階。非人扶則不得陞降。而筋骸蹠戾。不成拜跪。加以神精消鑠。不省事爲。重聽眼昏。殆同聾瞽。顧此病狀。源委已痼。精力之衰敗。更無餘地。聖明於此。可以照燭其癃廢實狀矣。然則臣之當退之義。揆諸周任之言。律以禮經之訓。豈不皎然乎。夫休致。誠爲國家令典。而在昔有宋若皇明諸名臣致仕。不待年者。蓋指不勝摟。而揆以近事。率多比例。臣誠陋劣。不足比擬。而立朝近五十年者。從古絶稀。且其疾病之癃痼。又無如臣之比者。而終未得休退。遽塡溝壑。則寧不冤鬱之甚哉。虛縻朝籍。徒費廩粟。臣雖汚下。日夕不安。仰惟聖朝。體下恩隆。使臣禮優。倘蒙聖上哀而憐之。特推帷蓋之恩。賜以致仕二字之號。俾令光賁暮景。詑示親黨。以卒其餘年。則在臣微分。固不勝其萬萬至榮。而亦豈不爲砥礪廉節。賁飾治化之大關乎。玆敢更暴肝膈之懇。仰瀆宸嚴之聽。伏乞聖慈。天地父母。特垂矝諒。許臣前請。得以涵泳聖澤。不勝大願。悚仄戰越。伏地冀祝。臣無任屏營祈懇之至。答曰。省疏具悉。病雖難活。見今位著乏人之日。所請實難輕許。卿其勿辭焉。
정조 4년
洪忠監司李秉鼎疏曰。伏以仙寢祗拜。聖慕克伸。鑾蹕穩旋。中外均歡。仍伏念臣。猥以庸陋之賤品。冒膺屏翰之重任。居然已七易月矣。楸鄕按節。榮動父墳。官㕏供旨。情叶母養。恩深河海。感結幽冥。非不欲殫竭誠力。少答簡畀之隆眷。而惟其識慮闇於應接而推緘相續。精神疲於簿牒而疾病日痼。政擬治疏丐遞。以便公私。此際李鼎運追理之章出矣。夫鼎運之於臣。奚特渠所謂初無恩怨而已哉。來訪款昵。積有年所。則其所以詬辱臣構捏臣。必欲薤粉臣而後已者。是豈渠之本心哉。究其情則可哀。不足怒也。而況聖鑑孔昭。處分嚴正。無容臣區區辨暴。則臣之伊時對章。不過平說道理而止耳。顧何嘗一毫彷彿於反詈也哉。噫嘻。暗地綢繆。雖自謂神目之莫窺。上天赫臨。終未免魑形之畢露。以至有宋翼彦帳前之供。則渠必有怵然而懼。瞿然而悔者矣。而今乃急於掉脫。專事叫嚷。欲眩無微不燭之聖聰。世安有死中求生之計。爲人報復之心。同時迭發。蒼黃納供之際者乎。適見其求說不得。欲巧反拙也。矧其初書。則首提臣斥渠一事。盛氣咆哱。以掩受嗾之跡。今疏則先言其初無恩怨。游辭閃弄。殆若素蓄之發。又何其前後矛盾。倐忽窘遁之至此。若其滿紙張皇。都是謊譫。臣雖莫詬。豈忍與此輩。汚口較挈。而其不可一日仍居於官次。以辱淸朝旬宣之寄。則決矣。嗚呼。臣之綦危。至今全保。罔非我聖上攸賜。每見宋人體膚再造之語。未嘗不三復流涕。而曾無絲髪報效之勞。粗塞寤寐感戴之忱。中夜思惟。惶愧交集。今又重遭惡言。致煩聖念。臣之行己無狀。貽累則哲之罪。雖萬死而難贖矣。縱荷大度包容。不卽斥罰。而尙何顔面。復立於簪紳之列哉。惟有屏跡周行。息影窮谷。爲餘生塵刹之報耳。伏乞聖慈。曲垂矝憐。亟賜鐫免臣職任。俾臣得以退守本分。避遠駴機。不勝萬幸。臣無任屏營戰慄懇禱之至。答曰。省疏具悉。本事當屬遂事。卿其勿辭欽哉。
정조 4년
庚子二月十三日。兼春秋洪光一。禁府。司諫林得浩牌不進。因傳敎。禁推笞五十收贖。解見任別敍私罪啓。傳曰。分揀放送爲良如敎。
정조 4년
禁府啓目。金聖曄。身爲承傳色。掩謢同僚。不爲請罪。極爲可駭。照律。何如。傳曰。分揀放送爲良如敎。
정조 4년
禁府啓目。吳喜得。身爲承傳色。問安請坐之時。不爲待令。極爲可駭。照律。何如。傳曰。分揀放送爲良如敎。
정조 4년
刑曹啓目。罪人崔廷喆。更加嚴刑。期於得情。何如。傳曰。更加嚴刑。期於得情爲良如敎。
정조 4년
刑曹啓目。罪人朴𤩕。更加嚴刑。期於得情。何如。傳曰。更加嚴刑。期於得情爲良如敎。
정조 4년
庚子二月十三日辰時。上御誠正閣。同副承旨入侍時。同副承旨趙尙鎭。假注書趙興鎭。記事官徐龍輔金載瓚。以次進伏訖。上曰。注書誰也。尙鎭曰。趙興鎭矣。上曰。今日實錄堂上。何不出肅乎。命賤臣知入。賤臣承命出。回奏曰。本職姑未肅拜。不得出肅云矣。仍命書傳敎曰。古事臺諫。不待牌詣臺之時。則待漏而坐。待門而入。至於今日。則詣臺之臣。日幾晏朝之後。始乃入來。意謂承牌之臺諫矣。今聞詣臺。如是怠緩云。不料紏正之地。有此躬蹈之嫌。今日詣臺之臣遞差。以警具僚。又命書傳敎曰。不但方面體重。有難輕遞。本事業已洞悉。況近日諸藩遞易相續。尤豈敢言私。不恤民隱乎。洪忠監司李秉鼎。使之申飭察任。又命書傳敎曰。近日政院事。殊極寒心。毋論彼房此房之事。可謂事事做錯。傳敎之出。善爲頒布乎。闕啓之時。能請牌招乎。坐直則率皆推委。詢問則皆稱不知。惟允之責。果安在哉。都承旨以下諸承旨。一竝從重推考。仍命退。諸臣以次退出。
정조 4년
庚子二月十三日巳時。上御誠正閣。藥房提調入侍時。藥房提調洪樂性。右承旨徐有防。記事官鄭東浚。記注官吳壽民。記事官金載瓚。以次進伏訖。上曰。王大妃殿進御理中丸。已爲製入乎。樂性曰。姑未製入矣。上曰。各別看製。從速製入。上曰。近來內局事。全不成樣。終無釐正之道。誠非細慮。卿則屢入內局。必知此弊。如有釐正者。次次釐正。可也。樂性曰。內局卽莫重之地。而漸生弊端。便作員役之囊橐。猝難釐正。誠可悶矣。上命樂性先退。仍命有防讀公事訖。命退。諸臣以次退出。
정조 4년
庚子二月十三日申時。上御誠正閣。右副承旨入侍時。右副承旨南柱老。假注書趙興鎭。記事官徐龍輔金載瓚。以次進伏訖。上命書傳敎曰。十六日國忌相値。文臣製述。十八日爲之。又命書傳敎曰。次對雖値齋日。刑曹事有詢問事。明日來會。書訖。仍命退。諸臣以次退出。
정조 4년
庚子二月十三日酉時。上御誠正閣。北兵使入侍時。北兵使具明謙。左副承旨金尙集。假注書趙興鎭。記事官徐龍輔金載瓚。以次進伏訖。上曰。近日法綱解弛。犯越之患。頻數有之。邊境事。極爲悶然。卿其下往。痛禁此弊。其他凡事。亦皆懋哉。明謙曰。臣謹當奉敎矣。仍命退。諸臣以次退出。
정조 4년
庚子二月十三日初更三點。上御誠正閣。禮房承旨入侍時。右承旨徐有防。假注書趙興鎭。記事官徐龍輔金載瓚。以次進伏訖。上命讀柳義養供辭後。仍命書判付。書訖。上命賤臣曰。麗史提綱持入。賤臣承命出持入。上命有防讀之後。又命載瓚讀之訖。又命書刑曹草記判付。仍命退。諸臣以次退出。
정조 4년
庚子二月十三日二更五點。上御誠正閣。坐直承旨入侍時。左副承旨金尙集。假注書趙興鎭。記事官徐龍輔金載瓚。以次進伏訖。上曰。今日都憲事。何如耶。尙集曰。啓辭措語。辭嚴義正。可見其爲國之忠矣。上曰。以都憲今日事見之。則可謂難矣。不避勢熖之滔天。鋒鏑之滿身。而能抗言斥之。予甚嘉尙。尙集曰。聖敎至當矣。仍命讀公事訖。命退。諸臣以次退出。
정조 4년
行都承旨徐有慶坐。左承旨蔡弘履坐直。右承旨徐有防坐。左副承旨金魯淳坐。右副承旨金尙集坐直。同副承旨趙尙鎭坐。注書鄭東浚病一員未差。假注書趙興鎭仕直。事變假注書權坰仕。
정조 4년
金尙集啓曰。今者校理姜忱。今日省記之後。謂有親病。呈單徑出。原單以國忌齋戒留院矣。所當直捧禁推傳旨。而此與無端徑出有異。推考警責。何如。傳曰。允。
정조 4년
蔡弘履啓曰。右副承旨南柱老。今日不爲仕進。卽爲牌招。何如。傳曰。允。
정조 4년
傳于蔡弘履曰。同副承旨入侍。
정조 4년
傳于趙尙鎭曰。提調入侍。
정조 4년
傳于金魯淳曰。大臣備局堂上引見。
정조 4년
傳于蔡弘履曰。推考房承旨入侍。
정조 4년
傳于金魯淳曰。禮房承旨入侍。
정조 4년
蔡弘履啓曰。領議政金尙喆。左議政李溵。有稟定事。來詣請對矣。傳曰。入侍。
정조 4년
卜相望。奉朝賀金致仁。領府事徐命善。判府事鄭弘淳。加卜李徽之落點。
정조 4년
傳于趙尙鎭曰。都承旨上疏入之。
정조 4년
以右副承旨南柱老牌不進罷職傳旨。傳于徐有防曰。許遞。前望單子入之。
정조 4년
傳于蔡弘履曰。新除授承旨。待下批牌招察任。
정조 4년
備忘記。都承旨批下。卽爲牌招。使之仕進。承旨前望單子入之。金魯淳落點。
정조 4년
傳于蔡弘履曰。都承旨入侍。
정조 4년
以校理李儒慶牌不進罷職傳旨。傳于趙尙鎭曰。只推。
정조 4년
有政。吏批。判書金鍾秀進。參判李義翊式暇。參議鄭元始進。右副承旨金尙集進。以鄭昌順爲大司憲。申思運爲大司諫。沈樂洙爲副修撰。具允明爲工曹判書。李鎭衡爲禮曹參判。金勉柱爲禮曹參議。洪樂性爲知經筵。兪彦鎬爲同成均。徐有慶爲同春秋。蔡濟恭爲觀象監提調。李普中爲掌樂僉正。朴師亨爲司僕主簿。李采爲敦寧主簿。韓光傳爲中部都事。南寅老爲司饔主簿。李彦祜爲永佑園別檢。李胤馥爲典設別提。南龍震爲司饔主簿。尹㬦鄭在信爲典籍。尹翊東爲繕工監役。承文博士宋相殷。著作李之珩。黃海監司金翊。大司成金夏材。以上陞擇事承傳。承文都提調李徽之單付。
정조 4년
傳于蔡弘履曰。承旨房仍。
정조 4년
兵批。兼判書蔡濟恭進。參判邊得讓差祭。參議南玄老病。參知李在學入直進。同副承旨趙尙鎭進。宋文載爲副摠管。邊聖和爲兼司僕將。李觀賢爲部將。李喜大爲守門將。廉天培爲梨津萬戶。江口權管趙燮單付。副司直兪彦鎬林得浩南柱老趙鎭衡單付。
정조 4년
徐有防。以弘文館言啓曰。本館上番闕直。事甚未安。新除授副修撰尹行元。卽爲牌招。以爲姑陞入直之地。何如。傳曰。允。
정조 4년
金尙集。以弘文館言啓曰。本館上番闕直。事甚未安。副校理嚴思晩。卽爲牌招入直。何如。傳曰。允。
정조 4년
行都承旨徐有慶疏曰。伏以臣於昨日筵退之後。得伏見校理李儒慶到院未徹之疏本。則滿紙辭語。全沒其時事實。從以抑勒爲說。其意所在。誠未曉也。大抵合辭之規。若於臺廳發啓。則三司中人。無論入來與不入來。皆當聯名。故一竝簡通。待其謹悉而爲之。至於入侍啓辭。與此有異。凡其所論之事。本不與在外人聯名。則及其發啓之時。亦只與入侍人先議者。此亦應行不易之規也。臣於昨日。始爲肅謝。而晝講有命。先已入侍。故臣獨追後登筵。以洪樂純發啓事。通議於入侍三司之臣。至以啓草出示。則可謂議之周矣。論之熟矣。今此儒慶之疏。有若不參聞者然。是何故也。設如儒慶之言。在外三司之臣。所當遍爲簡通。此亦有說焉。其時自上。已下未入來諸臣一竝遞差之命矣。然則伊日三司。只有入侍之人而已。雖欲簡通。得乎。於此於彼。儒慶此擧。實未知何所據而發也。然論以大體。則初頭未及商量。執以爲難者。或不害爲淸朝吁咈之美風。而至於末梢。終乃執抝。徑自退出。實不無立異右袒之嫌。且儒慶筵奏以爲。事非時急。待其遍告而爲之未晩云云。此尤大不然者。方今樂純之威勢四張。氣熖滔天。又其爪牙鷹犬。左右伺釁。欲售迎撃之計。臣身薤粉。固不足恤。而爲國家之憂誠大矣。然則其可謂之事非時急乎。臣方欲以此。引避於今日賓對之時矣。此際忽伏承銀臺除命。身旣在闕。固當祗肅之不暇。而旣未經一番引避。則不可以職名之有改。晏然冒膺。玆敢略暴事實。仰瀆崇嚴。伏乞聖明。俯垂鑑諒。亟遞臣職。以靖私義。千萬幸甚。臣無任屏營祈懇之至。答曰。省疏具悉。卿其勿辭。從速行公。
정조 4년
庚子二月十四日。兼春秋洪光一。刑曹啓目。罪人幼學洪元浩。朝紙添書誣人委折。終不直告。所當嚴刑究問是乎矣。旣有次對時持入之命。上裁敎是白乎旀。元浩家下人金潤澤。奇別軍士奴二金等。姑爲仍囚。待結末勘處。何如。傳曰。筵中已諭。原其情不欲窮問。論以法律。自有參恕之典是置。罪人洪元浩。特爲放送。仍令家長嚴加防束後。勿如前縱弛之意。各別嚴飭爲旀。其中金潤澤二金等段。無識愚氓。安知事狀。竝分揀放送爲良如敎。
정조 4년
刑曹啓目。罪人白占卜。更加嚴刑。期於取服。何如。傳曰。更加嚴刑。期於得情爲良如敎。
정조 4년
庚子二月十四日辰時。上御誠正閣。同副承旨藥房提調入侍時。同副承旨趙尙鎭。假注書趙興鎭。記事官徐龍輔金載瓚。藥房提調洪樂性。以次進伏訖。樂性曰。夜來王大妃殿症候。若何。上曰。大體則一樣矣。仍命書榻敎曰。王大妃殿進御人蔘二錢重粟米飮一貼。自今日連爲煎入。上曰。禮房承旨。持祭報府入侍。樂性曰。臣則進藥院。湯劑當煎入矣。上曰。唯。樂性先退。禮房承旨徐有防進伏。上命讀祭報府後。有防曰。道臣事體自別。而洪忠監司李秉鼎。謂有情勢。凡干狀啓。以假都事替行。原狀啓。係是緊關公事。故雖不得不捧入。而揆以事體。極爲未安。推考警責。何如。上曰。依爲之。旣與南北兩伯有異。則此何擧措。此亦慢紀綱之一端。原狀啓還下送。更爲修整上送。可也。出擧條命尙鎭書傳敎曰。新除授都承旨。待下批牌招察任。又命書傳敎曰。禮房承旨。馳詣宗廟永寧殿。奉審摘奸以來。又命書傳敎曰。同副承旨。馳詣永禧殿景慕宮。奉審摘奸以來。又命書傳敎曰。左承旨。馳詣弘陵。奉審摘奸以來。又命書傳敎曰。承旨房仍。左副爲軍士房。書訖。命退。諸臣以次退出。
정조 4년
庚子二月十四日巳時。上御誠正閣。同副承旨入侍時。同副承旨趙尙鎭。假注書趙興鎭。記注官權應奎。記事官徐龍輔。以次進伏訖。上曰。直閣入來乎。尙鎭曰。入來矣。上曰。入侍。賤臣承命出。與直閣金宇鎭偕入進伏。上謂宇鎭曰。頃日內下冊子題目。盡書之乎。宇鎭曰。大題目則盡書。而小題目。姑未盡書矣。上曰。直閣待敎。輪回入來。使之斯速書入。宜矣。仍命退。諸臣以次退出。
정조 4년
庚子二月十四日午時。上御誠正閣。推考房承旨入侍時。左副承旨金尙集。假注書趙興鎭。記事官徐龍輔金載瓚。以次進伏訖。上命讀刑曹啓目後。命書判付訖。同副承旨趙尙鎭。奉審後進伏。上曰。奉審無頉乎。尙鎭曰。皆無頉矣。尙鎭先退。上曰。大臣會賓廳。卜相與否及政官牌去來知入。賤臣承命出。復奏曰。大臣方會賓廳。政官則參判入來云矣。命退。諸臣以次退出。
정조 4년
庚子二月十四日未時。上御誠正閣。禮房承旨入侍時。右承旨徐有防。假注書趙興鎭。記事官徐龍輔金載瓚。以次進伏訖。上曰。監試榜。幾許出乎。有防曰。一所則幾盡出之。二所則姑未盡出云矣。上曰。鼎席之不備久矣。今日有枚卜之喜。爲國事誠幸矣。有防曰。聖敎至當矣。上曰。催促出榜。使之未暮前出之。宜矣。命退。諸臣以次退出。
정조 4년
庚子二月十四日未時。上御誠正閣。領左相請對入侍時。領議政金尙喆。左議政李溵。右承旨徐有防。假注書趙興鎭。記事官徐龍輔金載瓚。以次進伏訖。尙喆等曰。今方卜相。而有加卜之命。臣等欲待上敎停當爲之矣。上曰。目今位著乏人之時。實難其人。誰某可合乎。尙喆等曰。崇品正卿中。可以自上裁擇矣。上曰。藩任中崇品。亦好矣。尙喆等曰。果如聖敎矣。此重臣前後履歷。可謂久次。且年位德望。具有之矣。上曰。方今囂囂之世。如非其人。不可以彈壓世道。卿等須體予之意。十分商量。務得賢輔。共濟國事。是予之望也。尙喆等曰。然則加卜一人。伏未知何如耶。上曰。前例。何如。尙喆等曰。向者鄭判敦寧卜相時。亦只卜一人矣。上曰。然則已有前例。今番亦依此爲之。似好矣。上曰。黃海監司陞資後。仍置藩任。未知何如耶。尙喆曰。雖置之。未爲不可矣。上曰。從當商量下敎。卿等先退。尙喆等先退。上曰。承史亦退去。承史以次退出。
정조 4년
庚子二月十四日申時。上御誠正閣。都承旨右承旨入侍時。行都承旨徐有慶。右承旨徐有防。假注書趙興鎭。記事官徐龍輔金載瓚。以次進伏訖。上曰。今日坐直誰也。有防曰。小臣及右副承旨金尙集矣。上曰。知申事誠難矣。能獨辦於擧世鋒鏑之中。如非爲國之血忠。其能不顧僨敗。抗言聲討乎。予庸嘉尙矣。有慶曰。臣於前後。偏蒙國恩。河海莫量。而絲毫蔑報。目見賊勢熾張。時象岌嶪。臣何敢計較禍福。含默不言乎。上曰。非卿之素守確然。則誰能不避滔天之勢熖。辦此人所難爲之事乎。命先退。有慶先退。上曰。新參政許。敦諭當書下矣。仍命書傳敎曰。此敦諭。遣史官傳諭于新拜右議政處。命退。諸臣以次退出。
정조 4년
庚子二月十四日初更。上御誠正閣。坐直承旨入侍時。右副承旨金尙集。假注書趙興鎭。記注官權應奎。記事官徐龍輔。以次進伏訖。上曰。今日校理姜忱。以何事呈單乎。尙集曰。未及知之矣。上曰。麗史提綱持入。賤臣承命出持入。命尙集讀之。尙集讀奏訖。命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨金魯淳坐。右副承旨金尙集坐。同副承旨趙尙鎭坐直。注書鄭東浚仕一員未差。假注書趙興鎭仕直。事變假注書權坰仕。
정조 4년
金尙集。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 4년
金魯淳啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
徐有慶啓曰。新拜右議政李徽之。時在平安監營任所。上來時給馬事。本道都事及兩道監司處。下諭。何如。傳曰。允。
정조 4년
備忘記。傳于金尙集曰。大臣上來。不容暫稽。在外交龜遲速。平安監司拜相之代。卽令廟堂今日內薦望。
정조 4년
徐有慶啓曰。吏曹判書金鍾秀。參判李義翊。參議鄭元始牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。參議只推。與判書參判。更卽牌招。
정조 4년
傳于趙尙鎭曰。禮房承旨入侍。
정조 4년
備忘記。傳于徐有防曰。授卿以股肱之任者。予意在於彌綸囂俗。調劑橫議。以全我世臣也。噫。卿耿介之性。濟以子諒。無適無莫。國耳公耳。寡人之嘗所許與於卿秉銓之時也。卿若推是心。擧以措之。則何難乎承佐。何憂乎匡弼。夫如是。則可以述我先王五紀平蕩之晠化。又可以副予小子一念保合之苦心也。爰立于卿。而枚卜叶吉。寡人區區期待之望。亦不在他。予方敦勉于卿。不敢以他語易之。更將彌綸調劑四字之符。庸寓責效之義。卿其體此慇懃之諭。出而展施。共靖我邦家。新伯行將星夜赴任。待交龜。須卽上來視事。弘濟時艱。
정조 4년
備忘記。傳于徐有慶曰。取考承傳冊。則甲子年景慕宮嘉禮時。司鑰承傳人崔興瑞。司鑰見窠除授。
정조 4년
備忘記。傳于徐有慶曰。千里地外補。奚異投荒。當初處分。意在玉成。況今其兄再昨之擧。可謂不畏彊圉。又其無殊眷。宣川府使徐有寧。今日政內擬。
정조 4년
傳于趙尙鎭曰。宣川府使。今日政差出。其他有闕代。竝爲差出。
정조 4년
有政。吏批。判書金鍾秀牌不進。參判李義翊進。參議鄭元始進。右承旨徐有防進。權噵爲大司憲。金夏材爲大司諫。李命勳爲司諫。權以綱姜爲持平。徐有寧爲左尹。朴祐源爲刑曹參議。金履素爲同義禁。
정조 4년
兵批。兼判書蔡濟恭病。參判邊待讓病。參議南玄老病。參知李在學入直進。右承旨徐有防進。副護軍趙時偉。副司直鄭昌順申思運姜彝正李正薰單付。
정조 4년
備忘記。傳于徐有慶曰。今日赴政銓官。知有國綱乎。可謂太無嚴矣。銓地之遞易雖可悶。注措決不效庸碌。姑以臺望言之。安排較計。何似兒戲乎。況有無故人差出之命。首擬則有情勢人也。副擬則昨日副擬也。寧有如許道理。所下望筒。他政官牌招。改望以入。吏曹參判李義翊。參議鄭元始。一竝罷職。
정조 4년
再政。吏批。判書金鍾秀進。參判參議未差。右承旨徐有防進。趙時偉爲修撰。洪樂命爲漢城判尹。鄭昌聖爲刑曹參判。鄭民始爲大司成。李文燮爲宣川府使。徐命全爲繕工假監役。
정조 4년
備邊司薦望。以鄭尙淳爲平安監司。
정조 4년
以平安監司下批政事。取稟。傳于趙尙鎭曰。待明朝爲之。
정조 4년
傳于金尙集曰。同副承旨入侍。
정조 4년
金尙集。以訓鍊都監言啓曰。依下敎。武藝別監任慶柔李祥僑。放送之意。敢啓。傳曰。知道。
정조 4년
修撰徐有成疏曰。伏以臣於日昨三司合啓時事。終有所忍住不得者。夫伊日新發之啓。卽擧國公共之論也。凡今日職處三司者。夫豈有一毫異議於其間。而校理臣李儒慶之前席擧措。誠一大駭怪大變異也。當初執迷。雖緣簡通之未及見。而入侍之後。憲臣旣以啓草。遍示三司。臣亦其時同登筵席。與儒慶詳覽而熟論。則可謂無復餘蘊矣。況入侍發啓。旣無簡通之規。三司諸臣。更無同參之人。則强引不當引之例。一味固執。顯示規避之意。末乃徑起先退。投章自列者。抑何意義也。此不過始以疑畏之意。欲爲觀望之計。終不覺自歸於右袒一邊。立異合辭之科。一儒慶固不足深責。而此而置之。其爲辱朝廷而羞搢紳。姑捨無論。安知無朋邪護黨之徒。按跡而起乎。臣謂校理李儒慶。亟施竄配之典。一以示好惡之正。一以靖浮囂之俗。斷不可已也。臣於其日。目見其駭妄之擧。宜卽論列。而僚宷之間。初不欲自臣先之。側聽數日司直之地。迄無輟正之論。玆不得不冒昧陳列。伏乞聖明。値賜鑑諒焉。臣無任激切屏營之至。答曰。省疏具悉。李儒慶事。始未周思。終執迷見之致。與立異於合辭。差有間焉。而當此定人心鎭浮議之道。明示好惡。寧過無不及。可矣。所請依施。
정조 4년
庚子二月十五日辰時。上御誠正閣。禮房承旨入侍時。禮房承旨徐有防。記事官鄭東浚。記注官吳壽民。記事官金載瓚。以次進伏訖。上曰。在外臺諫許遞。以在京無故人差出。出榻敎又命書傳敎曰。跡涉遲回。殊無不俟駕之義。在京不肅。尤甚怠忽。兩司諸臣中。無衆所共知情病外。在京未肅拜人員。一倂遞差。政官牌招開政。以在京無故人差出。仍命退。諸臣以次退出。
정조 4년
庚子二月十五日申時。上御誠正閣。同副承旨入侍時。同副承旨趙尙鎭。假注書趙興鎭。記注官吳壽民。記事官徐龍輔。以次進伏訖。上命書傳敎曰。新伯從速到任。然後可以交龜。且大臣交龜體重。新除授平安監司。待下批。以不多日內辭朝之意。分付。書訖。上曰。吏判入來開政乎。尙鎭曰。方開政矣。命退。諸臣以次退出。
정조 4년
庚子二月十五日酉時。上御誠正閣。右承旨入侍時。右承旨徐有防。假注書趙興鎭。記注官吳壽民。記事官徐龍輔。以次進伏訖。上曰。麗史提綱持入。賤臣承命出持入。上又命壽民留院公事持入。壽民持公事入之。上命讀修撰徐有成上疏訖。命書疏批。又命讀咸鏡監司狀啓。有防讀奏。上曰。北關連歲飢饉之餘。又有回錄之災。言念民事。誠極可悶。有防曰。聖敎至當矣。自朝家有各別軫恤之道。然後可免顚連之患矣。以咸鏡監司李命植本營獨鎭軍兵訓鍊狀啓。命書傳敎曰。誠如狀辭。此時本府民情。不可無軫念之道。何待回啓。卽爲停操事。令備局星火分付。俾無等待之弊。又命書榻敎曰。親臨生進放榜。以文臣製述處所春塘臺。一體爲之。又命書刑曹啓目判付。書訖。命退。諸臣以次退出。
정조 4년
行都承旨徐有慶坐。左承旨蔡弘履坐直。右承旨徐有防坐。左副承旨金魯淳坐直。右副承旨金尙集坐。同副承旨趙尙鎭坐。注書鄭東浚呈辭一員未差。假注書趙興鎭仕直李錫夏病。事變假注書權坰仕。
정조 4년
又傳于曰。昨夜修撰徐有成上疏批答中。當此二字。以其在改書出。
정조 4년
傳于趙尙鎭曰。同春秋徐有慶見職。有與本兼相妨者。許遞。其代。今日政差出。
정조 4년
傳于趙尙鎭曰。昨今日政有闕代。竝差出。
정조 4년
金魯淳。以吏曹言啓曰。本曹參判。今當差出。而前望中。無故之人。只有二人。以二望擬入之意。敢啓。傳曰。知道。
정조 4년
有政。吏批。判書金鍾秀進。參判參議未差。左承旨蔡弘履進。啓曰。本曹參議。今當差出。而擬望之人乏少。外任竝擬。何如。傳曰。允。兪彦鎬爲吏曹參判。李敬養爲參議。蔡濟恭爲知經筵。鄭景瑞爲知義禁。宋文載爲戶曹參判。徐有慶爲典牲提調。權噵爲司䆃提調。嚴思晩爲安城郡守。徐命珪爲積城縣監。趙鼎鎭爲副校理。兪彦鎬爲同春秋。鄭東愈爲戶曹佐郞。宋載經爲寧邊府使。
정조 4년
兵批。兼判書蔡濟恭病。參判邊得讓病。參議南玄老病。參知李在學入直進。左承旨蔡弘履進。平安道兵馬水軍節度使兼管餉使平安監司鄭尙淳。宣川鎭兵馬僉節制使平安道淸北防禦使宣川府使李文燮單付。
정조 4년
吏曹口傳政事。兼同知實錄事李鎭衡。兼實錄編修官尹行元。
정조 4년
傳于蔡弘履曰。右承旨入侍。
정조 4년
以東萊府使狀啓。傳于蔡弘履曰。卽爲回啓。
정조 4년
以平安監司李徽之。平安兵使金相玉犯越人不能檢飭惶恐待罪事狀啓。傳于金尙集曰。勿待罪事。回諭。
정조 4년
傳于趙尙鎭曰。宣川府使。使之不多日內辭朝。
정조 4년
傳于金魯淳曰。不稟中官司謁推考。
정조 4년
注書鄭東浚呈辭。代以李錫夏爲假注書。
정조 4년
吏曹口傳政事。兼同知實錄事金夏材。
정조 4년
備邊司薦望。義州府尹金勉柱。
정조 4년
金魯淳。以弘文館言啓曰。本館上番闕直。事甚未安。新除授副校理趙鼎鎭。卽爲牌招入直。何如。傳曰。允。
정조 4년
蔡弘履。以備邊司言啓曰。卽見平安前監司李徽之。兵使金相玉。義州府尹鄭志儉狀啓則以爲。鳳城將拿送犯越罪人劉利定。詳細推問。則所供內。以咸鏡道咸興府居生之人。爲僧退俗。乞食本州村閭。不勝飢餒。莫適所向。昏夜涉氷。渡江被捉云。而擧止乖常。語言胡亂。實是病風癲狂之人。姑爲嚴囚。以待朝家處分。不謹防禁之把守將卒。亦爲嚴囚。而灣尹鄭志儉。以不善檢飭前道臣。爲先罷黜爲辭矣。犯越罪人劉利定。毋論其人之如何。旣已被捉於彼地。至有鳳城將馳通灣府之擧。而初不報達於大部云。則雖無畢竟移咨之慮。事出邊禁。關係不輕。在我國之道。只當依律文施行。罪人劉利定。捧結案。使之卽其境上。正刑後狀聞。府尹鄭志儉。不可罷職而止。拿問定罪。不謹防禁之當該把守將卒。依律勘處後狀聞之意。分付道臣。何如。傳曰。允。
정조 4년
金尙集。以兵曹言啓曰。今二月十七日武臣堂上朔試射日次。而國忌正日相値。不得爲之之意。敢啓。傳曰。知道。
정조 4년
金魯淳。以實錄廳言啓曰。本廳纂修。一日爲急。堂上三窠。竝擬差塡。而在京無故之人。無以推移。爲先禮曹參判李鎭衡。堂上差下。郞廳有闕。代弘文館副修撰尹行元差下。竝使之察任。何如。傳曰。允。
정조 4년
蔡弘履。以義禁府言啓曰。義州前府尹鄭志儉。拿問定罪事。傳旨。啓下矣。鄭志儉。時在任所云。依例發遣府書吏。交代後拿來。何如。傳曰。允。
정조 4년
庚子二月十六日辰時。上御誠正閣。禮房承旨入侍時。禮房承旨徐有防。記事官鄭東浚。記事官吳壽民。記事官金載瓚。以次進伏訖。有防曰。親臨文臣製述。以十八日退行事。下敎。而伊日。卽生進放榜也。生進放榜。該曹雖以權停磨鍊啓下。而權停行禮。無異親臨。承史侍衛。依例進參。鹵薄儀仗。如數排立。一日之內。兩處擧行。實多掣礙窘速之慮。何以爲之乎。上曰。事勢果有相妨者。且小科唱榜。古例行於禮曹如雜科。而先朝始倣皇朝禮。定以臨軒之禮。則近者連以權停行禮。亦予取便之一端。再明日先行放榜。次行製述。以此知悉。可也。出擧條上曰。未肅拜臺諫。一竝牌招察任。上命書傳敎曰。義州府尹。廟堂旣請拿處。事係邊禁。不容等待其緩緩。赴任新灣尹。待薦望下批。不多日內辭朝事。申飭。上曰。李儒慶配所。令次堂擧行。出擧條又命書傳敎曰。明日政。新除授玉堂。一竝待下批。牌招察任。上曰。政事明日爲之。出榻敎上曰。義州府尹。卽爲薦望之意。言于廟堂。出榻敎仍命退去。諸臣以次退出。
정조 4년
庚子二月十六日申時。上御誠正閣。右承旨入侍時。右承旨徐有防。假注書趙興鎭。記注官吳壽民。記事官李𤧣。以次進伏訖。上命書傳敎曰。朝聞吏判轉稟政院者。玉堂官無擬望之人。未免儲窠云。雖是事勢所拘。亦可謂前所未聞。不可無變通之道。館錄斯速擧行。玉堂長官及東壁。皆令明日政。以在京無故人差出。以義禁府李儒慶發配草記。命書傳敎曰。昨從堂疏之請。實出明好惡之意。不如是。則如李儒慶者。無懲戢之道也。然與不參合辭。立異公議有異。伊日上疏後。姑未出脚。則更觀終條理。不害爲寬大之典。且予每於儒慶。以乃舅之甥。非罔赦則不欲終棄也。後復有礙眼之事。其所嚴處。奚止於是。此乃非爲其人。當此調劑之日。俾如儒慶之類。知予所惡。感予所惜之心也。此草記。特爲分揀。校理李儒慶。姑先削去仕版。書訖。命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨金魯淳坐。右副承旨金尙集坐直。同副承旨趙尙鎭坐直。注書鄭東浚呈辭一員未差。假注書趙興鎭仕李錫夏仕直。事變假注書權坰仕。
정조 4년
徐有防啓曰。以二十一日輪對。取稟。傳曰。爲之。
정조 4년
金尙集啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
趙尙鎭啓曰。文臣製述進書啓中。朴天衡之衡字。以行字誤書。原單子改修正以入。而奏御文字之如是做錯。難免不審之失。該堂警責。何如。傳曰。允。
정조 4년
有政。吏批。判書金鍾秀進。參判兪彦鎬。參議李敬養未肅拜。同副承旨趙尙鎭進。
정조 4년
趙尙鎭。以吏批言啓曰。卽接江原監司具㢞移文。則旌善郡守徐命瑞。今年洽滿七十云。守令之七十。不得莅官事。曾有定式。依例改差。何如。傳曰。允。
정조 4년
又以吏批言啓曰。新除授恭陵參奉李宜朝。除拜後過限未肅拜。童蒙敎官崔興遠。除拜後過限未出仕。依例改差。何如。傳曰。允。
정조 4년
又以吏批言啓曰。本曹正郞金宇鎭。與參議李敬養。有內外從兄弟相避。本職已遞。而方帶奎章閣直閣。令該曹口傳付軍職。以爲冠帶常仕之地。何如。傳曰。允。
정조 4년
以趙時偉爲副應敎。尹尙東爲校理。鄭趾煥爲禮曹參議。金夏材爲副提學。南寅老爲工曹佐郞。徐有成爲兼東學敎授。羅烈爲童蒙敎官。金履脩爲恭陵參奉。鄭日煥爲旌善郡守。
정조 4년
兵批。判書具允鈺病。參判邊得讓病。參議南玄老病。參知李在學入直進。右副承旨金尙集進。
정조 4년
義州鎭兵馬節制使兼運餉使義州府尹金勉柱單付。
정조 4년
徐有防啓曰。副提學金夏材牌不進。推考傳旨。今方捧入矣。館錄斯速擧行。旣有成命。而如是違牌。不卽擧行。事甚未安。更卽牌招。何如。傳曰。允。
정조 4년
兵曹口傳政事。副司果單金宇鎭。
정조 4년
金尙集。以備邊司言啓曰。以東萊前府使李致中狀啓。告訃差倭許接與否。有令廟堂稟處之請。而卽爲回啓事。命下矣。別差倭之出送。雖云約條之外。以關白儲嗣之告訃。在昔癸亥。有已許之例。故今番差倭。不但援據此例。況癸未告慶之別差倭。旣已許接。則今於告訃之別差倭。不可謂以無例而防塞。此等不常有之事。其在交隣之義。何可斥絶於差倭旣出來之後乎。依癸亥舊例擧行之意。分付該府該曹。何如。傳曰。允。
정조 4년
傳于金尙集曰。右副承旨入侍。
정조 4년
又傳于曰。前灣尹旣有拿命。紀綱所在。不可遲滯。義州府尹金勉柱。其令明日辭朝。
정조 4년
大司憲權噵疏曰。伏以仙寢祗拜。法駕穩旋。臣民欣幸。曷有其已。夫三字美銜也。許休殊恩也。如臣陋賤。何敢妄干。而情之所迫。猥陳微懇。及奉批旨。未蒙允兪。臣於是憮然失圖。罔知爲計。日前兼署。致煩恩遞。病伏床笫。只切感頌。乃於千萬意外。纔除京兆。旋移長憲。驚悚之至。益無所措。臣曾忝是職。自速大戾。幸蒙先大王含容之德。得以生出國門。而自此臺垣。便成鐵限。似此情勢。通朝共知。前後臺望。未嘗檢擧。而當此合辭方張之時。乃以如臣情病。苟然備擬。視若無故者然。臣誠訝惑也。官職去就。更無可論。坐違嚴召。徒增惶蹙。念臣不避猥越。輒敢引年者。不但爲禮經之大防。惟其病情。實有所萬不獲已者。臣以父母晩生之子。過受慈覆之私。稟旣虛脆。病且纏繞。中年以後。荐遭慘慼。形骸僅存。神精全脫。尋常言語。亦輒顚錯。人所需用。惟是精神。而精神旣如此耗落。其可以生人自處乎。風丹泄痢。是臣貞疾。而卽又兩病兼發。證狀怪奇。日事砭焫。元氣落下。坐則昏眩而如在蕩舟。臥則迷憫而殆不貼席。雖欲强策衰朽。勢同弩末。靜言嗟悼。不如死之久矣。伏惟我聖上。天地於臣也。父母於臣也。凡有疾痛願欲。不得疾聲於天地父母之前。而將於何因極乎。玆敢干冒嚴威。申控血懇。伏乞聖慈。俯賜哀憐。亟遞臣職。以安私分。仍垂曲遂之恩。爰降許休之命。則非徒臣身之榮耀感祝。抑亦爲聖朝勵廉之一助矣。以臣情勢。不宜贅及。而事在懲討。略此附陳。前後三司所請。莫非沐浴大義。而拖至四五年。至煩數百啓。下之所請。不過謄傳。上之所答。不過不允。如是玩愒。尙何望亂賊之知懼。王綱之不墜也哉。至於新發之啓。其在靖世道鎭囂俗之道。所關。何如。而亦未允許。群情愈鬱。臣謂竝從今日三司之請。以伸王章。以洩輿憤。斷不可已也。答曰。省疏具悉。言懇至此。非不欲從施。奈此位著之乏人何哉。疏末附陳事。不知者以去月初八處分。謂予以可已不已耶。又謂予以不承權輿耶。輿情由是而或未靜奠耶。公議由是而或未純同耶。予之所大懼者在此。豈予之擧措。猶有所未盡得宜耶。否則胡無斂手之承宗。輿疾之韓弘乎。然此非獨爲卿言也。卿其勿辭焉。
정조 4년
庚子二月十七日巳時。上御誠正閣。禮房承旨入侍時。右承旨徐有防。假注書李錫夏。記注官吳壽民。記事官徐龍輔。以次進伏訖。上曰。注書出去。明日殿座時。雲寶劍望筒及節目。催促持入。可也。賤臣承命持入。上命有防讀奏節目。上曰。明日殿座時。禁軍入番外。一番排立挾輦軍入直中除出。出榻敎仍命賤臣曰。此節目付標以入。可也。賤臣承命出來。付標後持入。上曰。王大妃殿進御人蔘二錢重粟米飮一貼煎入。出榻敎命退。諸臣以次退出。
정조 4년
庚子二月十七日酉時。上御誠正閣。右副承旨入侍時。右副承旨金尙集。假注書李錫夏。記注官吳壽民。記事官徐龍輔。以次進伏訖。上命書傳敎曰。明日出宮。春塘臺爲之。初嚴前承史來待。上曰。留院公事入之。賤臣承命持入。尙集讀大司憲權噵疏。上命書批答。又命書傳敎曰。三司近有合啓之故。逐日臺廳。晨入暮歸。無異夙夜之任。非耆社之臣所能强策者。且有自來情勢。大司憲權噵許遞。又命書傳敎曰。箕伯辭朝日子知入。自政院另加申飭。以斯速下去之意。分付。尙集讀各道狀啓及刑曹啓目。竝踏下。命退。諸臣以次退出。
정조 4년
趙尙鎭啓曰。修撰徐有成。兼帶東學敎授。不爲肅謝。直爲出去。事甚未安。推考警責。何如。傳曰。允。
정조 4년
蔡弘履。以都摠府言啓曰。今日入直內三廳武兼禁軍及軍兵等。當爲中日習射。而親臨生進放榜及文臣製述相値。不得爲之之意。敢啓。傳曰。知道。
정조 4년
徐有防。以禮曹言啓曰。今此文臣製述時被抄人中。副司果韓光近曺遠振。稱病不進。事體未安。製述時稱病不進人員論責。自有事目。令政院禀旨。依事目施行。何如。傳曰。允。
정조 4년
趙尙鎭。以弘文館言啓曰。新錄事。命下矣。今日齊會本館。雖已備員。而校理尹尙東牌不進傳旨。未下矣。旣有帶職僚員。則有違館規。不得會圈。何以爲之。敢啓。傳曰。尹尙東館職。旣已踏下。館錄卽爲擧行。
정조 4년
趙尙鎭。以弘文館言啓曰。今以新錄事。齊會本館。而校理姜忱。受由在外。上來遲速。有難等待。依舊例。與在京僚員相議圈點之意。敢啓。傳曰。知道。
정조 4년
以獻納柳孟養。正言李鼎運牌不進罷職傳旨。傳于蔡弘履曰。只推。
정조 4년
傳于徐有慶曰。義州府尹帳殿入侍。
정조 4년
傳于金魯淳曰。科次入侍。
정조 4년
傳于趙尙鎭曰。右副承旨持科作入侍。
정조 4년
金尙集啓曰。假注書趙興鎭。身病猝重。勢難察任。今姑改差。何如。傳曰。允。
정조 4년
趙興鎭改差。代以曺允大爲假注書。
정조 4년
金尙集。以備邊司言啓曰。應辦別單。宜筵中定奪。更爲釐正書入之意。敢啓。傳曰。知道。此則雖已釐正。而此外貢人進排之際。弊端比前倍蓰。討食之事。非但下隷然也。官員之在試院者。往往有此等瑣謗。鞭扑狼藉。誅求不一。萬萬寒心。況在先朝原節目詳定時。飭禁。果何如。且今大比在卽。不可不別樣申飭。以此自本司。除尋常另加防戢。期於無弊。從後復踵前習。試官難免嚴處。貢市堂上。亦當以不察論勘。倂卽知悉。仍令添入科擧節目。以除貢人之瘼。
정조 4년
御營大將前望單子入之。李柱國落點。
정조 4년
徐有慶。以吏曹言啓曰。今番啓下上言中。全羅道務安居幼學林成鎭。限內不爲現身。依定式。勿施。何如。傳曰。允。
정조 4년
金尙集。以兵曹言啓曰。卽接建禮堂守直內官牒報。則集春門南邊宮墻三間許頹落云。令紫門監爲先以堅實把子。各別排圍。急速修築。而集春營入直御營軍十五名除出。限修築間。嚴加守直之意。敢啓。傳曰。知道。
정조 4년
又以御營廳言啓曰。本營分授集春門南邊宮墻三間許頹毁處。集春營入直軍十五名除出把守事。自兵曹草記矣。集春營入直軍十五名除出。限修築間。晝夜輪回守直之意。敢啓。傳曰。知道。
정조 4년
副提學金夏材。應敎趙時偉。校理金履禧。修撰尹行元。副修撰沈樂洙徐有成。司諫李命勳。掌令李度默。持平權以綱姜彝正。獻納柳孟養。正言柳協基啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。答三司曰。不允。
정조 4년
司諫李命勳。掌令李度默。持平權以綱姜彝正。獻納柳孟養。正言柳協基啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。
정조 4년
掌令李度默啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。金漢耆事。依啓。以伸臺議。趙濟泰等事。趙嵎事。亟停勿煩。
정조 4년
獻納柳孟養啓曰。請大靜縣爲奴罪人金壽賢。亟令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請減配罪人具翼遠。亟寢酌處之命。仍令王府。設鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。仍令王府。設鞫得情。夬正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟令散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。設鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。答院曰。不允。埏事。亟停勿煩。
정조 4년
刑曹判書具善復疏曰。伏以臣性本魯莽。百無一取。偏蒙聖恩。濫叨匪據。觸事昏憒。若隕淵谷。再昨日午後。監試一所。移關本曹。而捉送朴林秀鄭柏兩人。使之査治換名代入之罪。而科場事體。極爲嚴重。卽令囚禁査問。則以槐山居朴韶和之名代入云。故刻期發差。多般譏捕於城內外。一邊發關於該道。待其就捕。行將究覈矣。今朝自試所。捉去書吏。責其稽緩。嚴加杖治。臣備陳事實。屢次往復。則試所不諒委折。又爲捉去執吏。更加嚴杖。試所旣不得捉送元犯。則自臣曹。査實窺捕之際。其爲遲滯。勢所不免。且旣移送之後。惟在臣曹之査處。何不少待究竟。而相督至此耶。臣誠莫曉其故也。臣雖韎韋。職是司寇。而公座送言。不少恕究。輒治下吏。此莫非臣平日未能見重於同朝之致也。臣將何顔面冒據職次乎。玆敢猥控短章。略陳微懇。伏乞聖慈。亟命鐫改臣職。以爲不職者之戒焉。答曰。省疏具悉。斯速跟捕。査實以聞。卿其勿辭行公。
정조 4년
平安監司鄭尙淳疏曰。伏以臣疎迂謭劣。百不猶人。而適値倖會。濫蒙洪造。歷敡旣遍。涯分已踰。居常愧懼。若隕淵谷。雖以夷險不擇之義。有除輒膺。視同固有。而其中之怵然不安。未嘗食息暫弛矣。今玆西藩新除。忽下於千萬意想之外。臣誠惝怳感激。不知所以自措也。噫。方面之寄。何莫不重。而至於西門鎖鑰。任大責殷。視他尤別。貨利所輳。民俗儇薄。邊門易釁。撫御甚難。其他戎備之疎虞。商譯之狙詐。可憂之端。不止一二。苟非威足以彈壓。明足以綜察者。莫宜居之。而今乃以如臣無能。最居人末者。擧以畀之。不小難愼。在臣身則固榮且幸矣。其可謂之重邊寄而簡人才乎。如使臣若有一分堪承之望。則豈敢爲飾辭。固讓於人所共榮之地哉。反復揣量。末由承膺。玆陳肝膈之懇。仰干崇嚴之聽。伏乞聖慈。俯賜諒察。亟許鞶帶之禠。回授可堪之人。以幸國事。以安微分。不勝大願。答曰。省疏具悉。資望俱叶。予曰得人。卿其勿辭。往欽哉。
정조 4년
戶曹參判宋文載疏曰。伏以臣千萬無似。偏蒙我先大王拂拭之恩。歷敡業膴。濫廁宰列。不擇夷險。圖報萬一。是臣區區素蓄。而不幸身嬰奇疾。到老益甚。神精鎖亡。語言顚錯。筋力奔走。已無其望。而言責重任。尤非可堪。故間嘗有除。輒皆逡巡。不敢爲趨承之計。孤恩負罪。悚蹙恒切。向來居留之命。忽下於積逋之餘。而促敎且嚴。臣誠驚惶感激。莫省攸處。竊自以爲舊都保釐之責。職任雖不輕。而自有內外之別。先輩之年老有病者。亦多往赴。臣雖衰替。而恩命之下。亦不宜一向自阻。故擔舁入城。顚倒出膺。臣之本情。不過如斯。而相臣筵斥。以此成罪。指意深重。有非一時規警之比。臣愚迷庸鈍。全昧時義。不審去就。自取狼狽。恥辱之來。尙誰怨尤。慙惶震駴。追悔靡及。屏息郊鄕。惟有自訟而已。不意樞府摠府地部除旨。相繼薦降於旬日之內。恩榮所及。村閭動色。罪累賤臣。何以得此。宜卽叨謝。少伸義分。而傷弓餘悸。至今猶存。情地危臲。蠢動無路。伏地俟譴。尤曾悚懍。且臣犬馬之齒。今年恰滿七十。卽禮經致事之大防也。臣旣受國厚恩。無一報答。自顧才力。苟可以一分䇑益於國家。則臣何敢隨人效顰。以爲乞休之計。而臣之癃廢不堪職事之狀。聖鑑之所俯燭也。虛縻朝籍。徒竊國廩。尋常班行。亦不得隨參。如是而尙可謂從仕乎。臣之一身。旣不足有無於朝廷。而古聖人垂訓之義。若是丁寧。則臣雖淟涊無恥。而人將謂何。玆敢不避猥越。略陳肝膈之懇。伏乞聖明。俯賜諒察。特許依例休致。以終餘年。不勝大願。答曰。省疏具悉。所辭。有難輕許。勿辭行公。
정조 4년
開城留守金魯鎭疏曰。伏以舊甲重回。聖慕冞新。祗謁陵寢。回鑾萬安。臣獲參駿奔之列。與覩羽旄之光。區區下情。曷勝欣忭。仍念臣之父母墳山。在於京畿漣川地。距臣府不過一宿可到。而官守有限。莫遂省掃之願。節序屢更。益切霜露之感。玆敢援例仰籲。冒瀆私懇。伏乞聖慈。特許恩暇。俾伸至情。不勝幸甚。答曰。省疏具悉。卿其依所請往省焉。
정조 4년
副提學金夏材疏曰。伏以臣向蒙恩暇。往省先壠。觸冒風寒。歸卽添病。落席㱡㱡。症甚危苦。間者連被除命。而末由祗肅。惶懍方切。寵擢之命。忽下於千萬夢想之外。臣誠惝怳震惕。罔知攸措。直欲循墻而不可得也。噫。臣本庸碌。百不猶人。徒藉先蔭。過蒙恩渥。前後所歷。罔非僥踰。而今此晉秩。古所謂命德之器。又何爲而及於臣也。念臣斷無他技。毫蔑功勞。徒以資歷之稍久。有此誤恩。臣心愧恧。固不可言。豈不有乖於惟賢是用之義歟。鵜䳽之譏。古人先獲。負乘致寇。其理甚明。公私交病。誠非細故也。且伏見日前正言李鼎運疏本。則盛論年前被罪後情勢。而一二句語。攙及臣身。而至以右袒李秉鼎爲言。臣誠瞠然。莫曉其故也。伊時賤臣之所奏。殿下之俯答。聖聰想必記有。臣不必覼縷。而夫右袒云者。乃曲護之謂也。臣則只就事論事而已。有何愛憎於其間哉。惟彼情外之斥。固不足費辭多辨。而區區自處之義。終難晏然。日昨陳病之疏。略及此事。而連値淸齋。見閡喉司。方甚悶蹙。又伏奉薇垣除旨。合辭方張。召牌儼臨。臣他不暇顧。章皇出肅。而去就顚倒。人謂斯何。臣治疏將上之際。伏承館職移拜之命。仍有館錄擧行之敎。臣於是竊有怵然不敢當者。臣家自祖先以來。立朝事君。直道不撓。凡所以激揚淸濁。辨別義利之道。隨事殫竭。不計顚沛。卒之廣招仇敵。屢嬰世禍。況臣愚不肖。固無萬一之承述。而前日猥膺銓任。旣主一二通塞。而尙切懍惕。顧今新錄。黜陟人物。旣廣且峻。有非一時銓選之比。臣雖欲畏義趨命。立見其必敗。無補國事矣。嚴召之下。趨進無路。略構短章。仰暴微悃。伏乞聖慈。俯垂鑑諒。亟令收還臣職秩。仍治臣荐違之罪。以靖私義。不勝幸甚。答曰。省疏具悉。卿其勿辭行公。